Document ID: 32003R1882

Eiropas parlamenta un padomes regula (EK) Nr. 1882/2003
(2003. gada 29. septembris),
ar ko Padomes Lēmumam 1999/468/EK pielāgo noteikumus par komitejām, kuras palīdz Komisijai īstenot tai piešķirtās ieviešanas pilnvaras, kas noteiktas dokumentos, uz kuriem attiecas EK līguma 251. pantā minētā procedūra
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 40., 47., 55., 71., 80., 95., 137., 150., 152., 153., 155., 156. pantu, 175. panta 1. punktu, 179., 285. pantu un 300. panta 3. punktu,
ņemot vērā Komisijas priekšlikumu [1],
ņemot vērā Eiropas Ekonomikas un sociālo lietu komitejas atzinumu [2],
apspriedušies ar Reģionu komiteju,
saskaņā ar Līguma 251. pantā [3] noteikto procedūru,
tā kā:
(1) Padomes Lēmums 1999/468/EK (1999. gada 28. jūnijs), ar ko nosaka Komisijai piešķirto ieviešanas pilnvaru īstenošanas kārtību [4], aizstāj Lēmumu 87/373/EEK [5].
(2) Saskaņā ar Padomes un Komisijas paziņojumu [6] par Lēmumu 1999/468/EK noteikumus, kas attiecas uz komitejām, kuras palīdz Komisijai īstenot tai piešķirtās īstenošanas pilnvaras, kas paredzētas Lēmumā 87/373/EEK, jāpielāgo, lai saskaņotu tos ar Lēmuma 1999/468/EK 3., 4. un 5. pantu.
(3) Iepriekšminētais paziņojums norāda komitejas procedūru pielāgošanas metodes, ko piemēro automātiski, ja vien tas neietekmē komitejas būtību, kas ir izklāstīta pamatdokumentā.
(4) Noteikumos norādītie termiņi paliek spēkā. Ja īstenošanas pasākumu pieņemšanai nav noteikts konkrēts termiņš, tad šis termiņš ir trīs mēneši.
(5) To dokumentu noteikumus, kas paredz vērsties pie I veida komitejas procedūras, kas noteikta ar Lēmumu 87/373/EEK, tādēļ jāaizstāj ar noteikumiem, kas atsaucas uz konsultēšanās procedūru, kura noteikta Lēmuma 1999/468/EK 3. pantā.
(6) To dokumentu noteikumus, kas paredz vērsties pie IIa un IIb veida komitejas procedūrām, kas noteiktas ar Lēmumu 87/373/EEK, tādēļ jāaizstāj ar noteikumiem, kas atsaucas uz vadības procedūru, kura noteikta Lēmuma 1999/468/EK 4. pantā.
(7) To dokumentu noteikumus, kas paredz vērsties pie IIIa un IIIb veida komitejas procedūrām, kas noteiktas ar Lēmumu 87/373/EEK, tādēļ jāaizstāj ar noteikumiem, kas atsaucas uz regulatīvo procedūru, kura noteikta Lēmuma 1999/468/EK 5. pantā.
(8) Šī regula attiecas tikai uz komitejas procedūru saskaņošanu. To komiteju nosaukumus, kas bija saistītas ar šādām procedūrām, vajadzības gadījumā grozīja,
IR PIEŅĒMUŠI ŠO REGULU.
1. pants
Šīs regulas I pielikumā uzskaitītos dokumentus un konsultēšanās procedūru priekšmetu pielāgo Lēmuma 1999/468/EK atbilstošajiem noteikumiem saskaņā ar minēto pielikumu.
2. pants
Šīs regulas II pielikumā uzskaitītos dokumentus un konsultēšanās procedūru priekšmetu pielāgo Lēmuma 1999/468/EK atbilstošajiem noteikumiem saskaņā ar minēto pielikumu.
3. pants
Šīs regulas III pielikumā uzskaitītos dokumentus un konsultēšanās procedūru priekšmetu pielāgo Lēmuma 1999/468/EK atbilstošajiem noteikumiem saskaņā ar minēto pielikumu.
4. pants
Atsauces uz noteikumiem, kas izklāstīti I, II un III pielikuma dokumentos, uzskata par atsaucēm uz noteikumiem, kas pieņemti ar šo regulu.
Atsauces šajā regulā uz komiteju iepriekšējiem nosaukumiem uzskata par atsaucēm uz to jaunajiem nosaukumiem.
5. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2003. gada 29. septembrī

Labels: 10
11
15